《为石龙吴簿写竹并题吴住岭南横浦》
明代·乌斯道

大庾岭上梅花多，劳我梦思无奈何。昨日亲从岭头过，梅花不奈空烟萝。

回头岭下有横浦，翠竹娟娟照窗户。山云不起清风来，乱叶联翩似飞舞。

横浦扬尘曾几年，独有此君经岁寒。况复春雷子孙长，何人不为停车看。

我今陵水每追忆，貌得疏枝慰寥阒。不愁作伴无梅花，只保冰霜好颜色。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。